Papersnake/gushiwen huggingface dataset:
忆昨行寄吴中诸故人
高启（明代）

忆昨结交豪侠客，意气相倾无促戚。十年离乱如不知，日费黄金出游剧。

狐裘蒙茸欺北风，霹雳应手鸣雕弓。桓王墓下沙草白，仿佛地似辽城东。

马行雪中四蹄热，流影欲追飞隼灭。归来笑学曹景宗，生击黄獐饮其血。

皋桥泰娘双翠蛾，唤来尊前为我歌，白日欲没奈愁何。

回潭水绿春始波，此中夜游乐更多。月出东山白云里，照见船中笛声起。

惊鸥飞过片片轻，有似梅花落江水。天峰最高明日登，手接飞鸟攀危藤。

龙门路黑不可上，松风吹灭岩中灯。众客欲归我不能，更度前岭缘崚嶒。

远携茗器下相候，喜有白首楞伽僧。馆娃离宫已为寺，香径无人欲愁思。

醉题高壁墨如鸦，一半欹斜不成字。夫差城南天下稀，狂游累日忘却归。

座中争起劝我酒，但道饮此无相违。自从飘零各江海，故旧如今几人在。

荒烟落日野乌啼，寂寞青山颜亦改。须知少年乐事偏，当饮岂得言无钱。

我今自算虽未老，豪健已觉难如前。去日已去不可止，来日方来犹可喜。

古来达士有名言，只说人生行乐耳。
又渔社李先生宠以和篇复用韵
杨冠卿（宋代）

南国有秋茱，芳馨袭椒兰。
臞儒山泽间，晨霞却朝餐。
置之红锦囊，荐以黄金盘。
瓶乳下青云，一笑颓玉山。
鸡犬听湛浮，辽鹤将自还。
和陈御带见贻
曹勋（宋代）

汉室文章远业成，斗南英气为时生。
新兼带插严天仗，夙展韬时卫帝营。
四塞羌戎知号令，五军貔虎畏威名。
中兴方倚军容振，功业行看衮绣荣。
太常引 鸣鹤馀音卷之四
谭处端（元代）

非僧非俗亦非仙。茅屋两三椽。白石与清泉。更谁问、桃源洞天。白炉宝篆，白瓯春雪，浇灌净三田。闲想谷神篇。不觉松枝月圆。
中书即事
王安石（宋代）

投老翻为世网婴，低徊终恐负平生。
何时白土冈头路，渡水穿云取次行。
昨晚又捧五章尽含六义意转新而韵皆紧才益赡
李至（宋代）

老去襟怀强坦如，故园迢递战争余。
休思已往曾经事，但访从来未见书。
止水寸心常淡静，乱蓬双鬓任萧疏。
会当悬却车舆后，少室山前别卜居。
黄鹤楼记
阎伯理（唐代）

州城西南隅，有黄鹤楼者。《图经》云：“费祎登仙，尝驾黄鹤返憩于此，遂以名楼。”事列《神仙》之传，迹存《述异》之志。观其耸构巍峨，高标巃嵸，上倚河汉，下临江流；重檐翼馆，四闼霞敞；坐窥井邑，俯拍云烟：亦荆吴形胜之最也。何必濑乡九柱、东阳八咏，乃可赏观时物、会集灵仙者哉。

刺使兼侍御史、淮西租庸使、荆岳沔等州都团练使，河南穆公名宁，下车而乱绳皆理，发号而庶政其凝。或逶迤退公，或登车送远，游必于是，宴必于是。极长川之浩浩，见众山之累累。王室载怀，思仲宣之能赋；仙踪可揖，嘉叔伟之芳尘。乃喟然曰：“黄鹤来时，歌城郭之并是；浮云一去，惜人世之俱非。”有命抽毫，纪兹贞石。

时皇唐永泰元年，岁次大荒落，月孟夏，日庚寅也。
智果庵
徐玑（宋代）

居廛终是俗，饭罢即禅房。竹荫一庭绿，荷分两岸香。

拙鸠呼雨缓，老衲补衣忙。不厌频来此，岩深风自凉。
四皓二首
王安石（宋代）

四皓秦汉时，招招莫能致。
紫芝可以饱，粱肉非所嗜。
谷广水涣涣，山长云泄泄。
与其贵而拘，不若贱而肆。
师子院明初院主请
释原妙（宋代）

鼻无两窍，眼露双睛。
十分无面目，一味得人憎。
将正续三世之业，等闲籍没。
向白云千峰之上，特地掀腾。
坐断死关，幸自恶声难掩，
那更被伊描邈，转见可怜生。
呵呵呵，三十年后，
宁无人路见不平。
晓过鸳湖
查慎行（清代）

晓风催我挂帆行，绿涨春芜岸欲平。
长水塘南三日雨，菜花香过秀州城。
至吴仲毅投家书就假张应奉天香集
吴景奎（元代）

二豪文采动词林，江上相逢又盍簪。谈麈坐陪双白璧，家书喜直万黄金。

华颠冉冉含秋色，青眼垂垂见客心。赖有天香诗借我，玉堂人在五云深。
西岩观瀑水简沈庄仲三首
刘学箕（宋代）

暮云新月一钩镰，归路溪风动碧蒹。
美酒不妨车后载，夜深无处认青帘。
秋晚归庐山留别道友
周贺（唐代）

病起陵阳思翠微，秋风动后著行衣。月生石齿人同见，

霜落木梢愁独归。已许衲僧修静社，便将樵叟对闲扉。

不嫌旧隐相随去，庐岳临天好息机。
使北
文天祥（宋代）

客子漂摇万里程，北征情味似南征。
小臣事主宁无罪，只作幽州谪吏行。
呈罗叔异三首
曾丰（宋代）

吾疑子亦惯乘机，乃枉华轩扣竹扉。
不是梅花不相外，囊犹未瘿若为归。
感春五首
韩愈（唐代）

辛夷高花最先开，青天露坐始此回。
已呼孺人戛鸣瑟，更遣稚子传清杯。
选壮军兴不为用，坐狂朝论无由陪。
如今到死得闲处，还有诗赋歌康哉。
洛阳东风几时来，川波岸柳春全回。
宫门一锁不复启，虽有九陌无尘埃。
策马上桥朝日出，楼阙赤白正崔嵬。
孤吟屡阕莫与和，寸恨至短谁能裁。
春田可耕时已催，王师北讨何当回。
放车载草农事济，战马苦饥谁念哉。
蔡州纳节旧将死，起居谏议联翩来。
朝廷未省有遗策，肯不垂意瓶与罍。
前随杜尹拜表回，笑言溢口何欢咍。
孔丞别我适临汝，风骨峭峻遗尘埃。
音容不接只隔夜，凶讣讵可相寻来。
天公高居鬼神恶，欲保性命诚难哉。
辛夷花房忽全开，将衰正盛须频来。
清晨辉辉烛霞日，薄暮耿耿和烟埃。
朝明夕暗已足叹，况乃满地成摧颓。
迎繁送谢别有意，谁肯留恋少环回。
行督责书
李斯（先秦）

夫贤主者，必且能全道而行督责之术者也。督责之，则臣不敢不竭能以徇其主矣。此臣主之分定，上下之义明，则天下贤不肖莫敢不尽力竭任以徇其君矣。是故主独制于天下而无所制也。能穷乐之极矣，贤明之主也，可不察焉！

故申子曰“有天下而不恣睢，命之曰以天下为桎梏”者，无他焉，不能督责，而顾以其身劳于天下之民，若尧、禹然，故谓之“桎梏”也。夫不能修申、韩之明术，行督责之道，专以天下自适也，而徒务苦形劳神，以身徇百姓，则是黔首之役，非畜天下者也，何足贵哉！夫以人徇己，则己贵而人贱；以己徇人，则己贱而人贵。故徇人者贱，而人所徇者贵，自古及今，未有不然者也。凡古之所为尊贤者，为其贵也；而所为恶不肖者，为其贱也。而尧、禹以身徇天下者也，因随而尊之，则亦失所为尊贤之心矣，夫可谓大缪矣。谓之为“桎梏”，不亦宜乎？不能督责之过也。

故韩子曰：“慈母有败子，而严家无格虏”者，何也？则能罚之加焉必也。故商君之法，刑弃灰于道者。夫弃灰，薄罪也，而被刑，重罚也。彼唯明主为能深督轻罪。夫罪轻且督深，而况有重罪乎？故民不敢犯也。是故韩子曰“布帛寻常，庸人不释，铄金百溢，盗跖不搏”者，非庸人之心重，寻常之利深，而盗跖之欲浅也；又不以盗跖之行，为轻百镒之重也。搏必随手刑，则盗跖不搏百镒；而罚不必行也，则庸人不释寻常。是故城高五丈，而楼季不轻犯也；泰山之高百仞，而跛羊牧其上。夫楼季也而难五丈之限，岂跛羊也而易百仞之高哉？峭堑之势异也。明主圣王之所以能久处尊位，长执重势，而独擅天下之利者，非有异道也，能独断而审督责，必深罚，故天下不敢犯也。今不务所以不犯，而事慈母之所以败子也，则亦不察于圣人之论矣。夫不能行圣人之术，则舍为天下役何事哉？可不哀邪！

且夫俭节仁义之人立于朝，则荒肆之乐辍矣；谏说论理之臣间于侧，则流漫之志诎矣；烈士死节之行显于世，则淫康之虞废矣。故明主能外此三者，而独操主术以制听从之臣，而修其明法，故身尊而势重也。凡贤主者，必将能拂世磨俗，而废其所恶，立其所欲，故生则有尊重之势，死则有贤明之谥也。是以明君独断，故权不在臣也。然后能灭仁义之途，掩驰说之口，困烈士之行，塞聪揜明，内独视听，故外不可倾以仁义烈士之行，而内不可夺以谏说忿争之辩。故能荦然独行恣睢之心而莫之敢逆。若此然后可谓能明申、韩之术，而修商君之法。法修术明而天下乱者，未之闻也。故曰“王道约而易操”也。唯明主为能行之。若此则谓督责之诚，则臣无邪，臣无邪则天下安，天下安则主严尊，主严尊则督责必，督责必则所求得，所求得则国家富，国家富则君乐丰。故督责之术设，则所欲无不得矣。群臣百姓救过不及，何变之敢图？若此则帝道备，而可谓能明君臣之术矣。虽申、韩复生，不能加也。
摊破浣溪沙·病起萧萧两鬓华
李清照（宋代）

病起萧萧两鬓华，卧看残月上窗纱。豆蔻连梢煎熟水，莫分茶。
枕上诗书闲处好，门前风景雨来佳。终日向人多酝藉，木犀花。
鼎建金釜仙山灵泉古观碑
李焘（宋代）

臣閪独步转淦浪，□□□□□□阳。风生□□□□□，紫气缤纷赛锦堂。

欲频了了载诗酒，总为超□□□阴。幽胜若天香境万，□舍兴乐招掌爱。
龙尾石砚寄犹子远
苏轼（宋代）

皎皎穿云月，青青出水荷。
文章工点?<黑南>，忠义老研磨。
伟节何须怒，宽饶要少和。
吾衰此无用，寄与小东坡。
（远为人类予。
）
立秋夕
武衍（宋代）

水花香弄晚风清，閒立梧桐看月生。
夜漏向深秋始觉，一天星湿露华明。
王黄华山水小景二首
陆文圭（元代）

此纸无脂粉气，之子有山水淫。
当时以意摸定，今我以目登临。
文殊院
蒋超（清代）

紫玉屏风敬佛筵，诸峰如笏上青天。偶来山寺空无主，惊起白猿松际眠。
雨中酴醾
杨万里（宋代）

翡翠堆头乱不梳，梅花脑子糁肌肤。夜来急雨元无事，晓起看花一片无。
题峡州三游洞
魏了翁（宋代）

洞前日日客维舟，短咏长吟汗马牛。
名迹都随形气尽，惟余元白几人留。
咏史诗。汨罗
胡曾（唐代）

襄王不用直臣筹，放逐南来泽国秋。

自向波间葬鱼腹，楚人徒倚济川舟。
道中即事呈岑使君吏部次和德麟韵三首
李廌（宋代）

稻塍粟垅绿相连，野老欣逢大有年。
人意物情俱自适，溶溶佳气满江天。
喜简元辅兄二首 其二
晁公溯（宋代）

息女有所托，衰怀宽老翁。通家犹孔氏，得婿似权公。

奕世姻娅在，平生忧患同。追思九原友，宰木亦悲风。
钗头凤·丁未初夏作于横桥老屋
许禧身（清代）

肠九曲。愁偏足。何时惊醒红尘宿。深夜静。纱窗凭。

莲花漏滴，芭宿露冷。听。听。听。

罡风酷。催人促。无端失我庭前玉。青鸾问。琼宫信。

柔丝怎理，梦魂难稳。恨。恨。恨。
惜奴娇
蔡伸（宋代）

隔阔多时，算彼此、难存济。咫尺地、千山万水。眼眼相看，要说话、地无计。只是。唱曲儿、词中认意。

雪意垂垂，更刮地、寒风起。怎禁这几夜意。未散痴心，便指望、长偎倚。只替。那火桶儿、与奴暖被。
又和 其七
郭祥正（宋代）

花笑莺啼酒可沽，山光水影淡烟敷。垂杨欲碍春归路，更放轻绵匝地铺。
送陈漫翁教授官满赴都下
戴栩（宋代）

嫩黄千点糁槐枝，此别诸生倍所思。
判牒署名书字小，开经酬问具餐迟。
竹边亭在谁招隐，囊里书成合济时。
东府主人偏爱士，为歌厦屋杜陵诗。
画竹
谢颖苏（清代）

榕坛风月本双清，十笏山斋构竹成。添写筼筜千万个，夜深同此听秋声。
读归去来词
韩淲（宋代）

彭泽非缘懒折腰，便如莲社也萧条。经邱寻壑归来事，醉眼兴亡日月飘。
燕太守汪内相致语口号
周紫芝（宋代）

谁持尺一下明光，新易泉南旧印章。禁殿何时出颇牧，人间又喜见龚黄。

攀辕父老今犹在，骑竹儿童喜欲狂。只恐政成归更速，便纡华衮望清光。
古 其三
贯休（唐代）

百万精兵动，参差便渡辽。如何好白日，亦照此天骄。

远树深疑贼，惊蓬迥似雕。凯歌何日唱，碛路共天遥。
题千尺雪 其二
弘历（清代）

云外来源遥且迥，槩之千尺例诸方。侣鱼虾复友麋鹿，须识此间是所长。
登城五首
刘克庄（宋代）

尉佗故秦吏，堪执酂侯鞭。
箕踞问使者，吾方帝孰贤。
元章好古过人书画惊世起余作歌
刘泾（宋代）

天下爱奇人没量，奇不谀人奇解相。奇人奇物方合璧，乞与世解人物样。

六朝唐盛始兼得，访古知名已萧爽。人亡物丧付衰梦，注想后来逢好尚。

元章心自鉴秋月，一路仍行九霄上。家时菜色无斗粟，书画奇奇世人望。

譬如大海沈百宝，尔辈乘风得之浪。二王褚陆已天作，老顾如来更天匠。

其馀缇袭凡几重，但见光明烂垂象。珍犀瑞锦扶兰茝，龙跃鸾惊诃魍魉。

金仙讵敢触以手，雪子玉人聊置掌。余家僻素最沈著，退舍还师觉难傍。

世人往往力能干，未免目虾终惚恍。缄机伪谬各臣妾，未睹堂堂笔中王。

袖解涩缩气如线，净几明窗谩瞻仰。从来所有万钱价，不即臭帤当火葬。

倾心妙绝岂求胜，妄意临摹须杀谤。端居自号书一品，好事如封绘三藏。

诸郎青出即护持，未肯充饥谬为驵。余衰二物拟高阁，子可专之世无两。

书来诗往但悠悠，尘土欺人正惆怅。
句
无名妇人（宋代）

蚌胎光透壳，犀角晕盈尖。
贤者之孝二百四十首·伍尚
林同（宋代）

此以父免召，彼如仁必来。
员乎竟何益，尚也最堪哀。
白牙青
贾似道（宋代）

紫头银线项青毛，银牙白脚绝伦高。
可奈秋风消索处，自然勇力不相饶。
送人归觐河中
李洞（唐代）

青门冢前别，道路武关西。有寺云连石，无僧叶满溪。

河长随鸟尽，山远与人齐。觐省波涛县，寒窗响曙鸡。
题心畬秋园杂卉册子 其四
陈曾寿（清代）

望中谁实百芳庭，捲地凉风取次经。入梦姞兰虚服媚，回心苏蕙是英灵。

孤根托处宁辞忌，沉醉闻时倘可醒。性烈香煎终不悔，起看鸿影入青冥。
梅花喜神谱·大开一十四枝
宋伯仁（宋代）

仙掌在何处，徒成千载羞。
唯有故园菊，沾濡当九秋。
山月
袁燮（宋代）

好风吹雨到山前，月与山翁故有缘。
静夜相看两寥寂，水流岩下泻潺潺。
颂古一百首
释智愚（宋代）

坑坑坎坎，险险巘巘。
一言易出，驷马难追。
挽林敬之
薛师石（宋代）

闭门常读易，遁世意如何。
有酒可消闷，无阶不种莎。
閒时寻旧友，月夜步新河。
我亦逃名者，题碑愧尔多。
题玉庭观二首 其一
萧立之（宋代）

仙家旧馆玉为庭，白日山前笙鹤鸣。我来愿乞丹井水，为洗诗书双眼明。
有惠诗求酒者和答二首赠以两榼 其二
吕陶（宋代）

愁肠思得浊醪浇，浑似春苗旱欲焦。洗瓮已于坊禁碍，典琴谁欲息钱饶。

醒心未免嗟牢落，醉眼偏宜望泬寥。酩酊到来须画寝，信知毕卓胜边韶。
过吴门不及入访喻邦相寄怀四绝 其四
胡应麟（明代）

玉尺银条照座明，鲈鱼乍夜到江城。秋风斜日长亭畔，更向何方作步兵。
岁寒而春迟闰正月犹有雪三日乃消今日方晴快
毛滂（宋代）

东风果来否，雪意不肯消。
初疑寒作威，势猛意反韶。
玲珑开琼花，瑶草亦有苗。
细观如可人，玉立耿高标。
华屋本无寒，锦帐裘狐貂。
所怜小桃杏，冻蕾抱寒条。
却看雨成花，只忧身当樵。
语花慎勿忧，春久属云翘。
徐行意不浅，晚发必后凋。
年年绿暗时，逮此红芳夭。
左提白玉壶，右把黄金蕉。
往逐春未央，不但永今朝。
晓来红日暾，花信到柳桥。
庆长叔招饮一桮，未釂，雪声璀然。即席走笔
杨万里（宋代）

燕宁轩里集群仙，薄官归来又两年。
梅影舞风风舞雪，劝人何苦怯金船。
句
邢恕（宋代）

城隅楼榭与云平，城下溪流见底清。
鸥
陆游（宋代）

海上轻鸥何处寻，烟波万里信浮沉。今朝忽向船头见，消尽平生得丧心。
题王季安主簿佚老堂二首
杨万里（宋代）

布鞿青鞋已懒行，不如宴坐听啼莺。
只言此老浑无事，种竹移花作麽生。
秋阴
陆游（宋代）

陂泽秋容淡，郊原晓气清。
雨来鸠有语，社近燕无情。
拄杖扶腰痛，渔舟照眼明。
苦吟缘病辍，随意或诗成。
陆主簿
释元肇（宋代）

洽人恩惠在乡闾，石有玙璠水有珠。爱日欲烘阴枳棘，寿星怅望落姑苏。

池台旧宅流沧海，丘垄新封近太湖。却忆渡江同到处，寒城渺渺夜啼乌。
寒食日泛舟
范纯仁（宋代）

合友逢佳节，携尊泛碧流。溪风销酒力，烟树入春愁。

群鸭开波练，疏云透月钩。平生怀古意，最羡五湖游。
奉使契丹二十八首 赠右番赵侍郎
苏辙（宋代）

霜须顾我十年兄，朔漠陪公万里行。
骈马貂裘寒自暖，连床龟息夜无声。
同心便可忘苛礼，异类犹应服至诚。
行役虽劳思虑少，会看梨枣及春生。
经林逋旧居二首
蔡襄（宋代）

山色凝岚水色清，山云长与水云平。
先生来举持竿手，钓得人间亢俗名。
奉和皇甫百泉玄武湖供事
蔡汝楠（明代）

解说澄湖上，高斋拟石渠。
九州分职贡，万户入图书。
常侍传符后，郎官对草余。
绨缃随处满，人吏此中疏。
积水神龙泽，青莲太一居。
鸟啼喧静院，云暖护幽墟。
式重思周典，先收忆汉初。
不知供事日，仰止意何如。
题政黄牛出山图 其一
王灼（宋代）

眼明双白鹭，身稳一黄牛。玉辔章台陌，可怜供百忧。
答和邻几元夕圣俞及予过之
韩维（宋代）

天衢十二大树春，楼前结彩移嵩岷。
游人衮衮去不已，街头雪泥踏作尘。
骀它馆中好古士，纷华过眼轻浮云。
早休仆御谢宾客，翛然乞酒邀比邻。
杯盘如星下烛案，果以橘柚菹紫苹。
微吟疏笑见真野，昔之靖节今冠巾。
门前少年将姣妇，电落马足风雨轮。
长髯健儿走先后，意气欲无夜与晨。
瞥然奔过不留迹，肯信亦有端坐人。
若无吾曹同嗜好，枯高到死谁嗟嚬。
戊子中秋见月痛忆往昔摧肝剖髓情见乎辞
李舜臣（明代）

明月皎三五，况复中秋时。清晖岂不满，望望祗益悲。

忆昔忝朝趋，亲承白发娱。休浣时乘暇，欢宴日相煦。

归散紫宸朝，鸣玉步逍遥。譬乌本恋私，何言寄迢迢。

佳节一以临，忻承旅寓心。称觞拜且舞，起坐弹鸣琴。

及釜方在此，樽罍复能绮。圆方且珍羞，水陆充遐迩。

嗟吾薄祜躬，五福本无同。惠时良不偶，孔燕谁能终。

异物感弱孙，沉痛为销魂。大运一陵替，万事兹掌翻。

嗟吾天所伐，吾罪甘陨越。白发遂见夺，含贝一何忽。

孤儿号欲绝，五内崩以裂。从此饰归輤，血继声幽咽。

间关指敝屋，二九达东服。生行见榇还，惨恻动邦族。

孤儿苦欲死，呕血将难已。恭承哲人意，黾勉兹伊始。

墓门何萧萧，剖髓诀今朝。归体托穷泉，恸绝不可招。

自昔入承明，庶几振金声。方舄终越吟，拟翰祗莼情。

投簪三上书，微尚不自如。岩岩东曹间，维絷心何疏。

颇闻古人志，微禄忻从事。宁知为所婴，岁暮及颠踬。

颠踬兹云极，白日忽西匿。独览泣吾非，酷痛摧中臆。

倚庐日月迁，寥廓奉几筵。荐禫时方燠，忽忽吟寒蝉。

踯䠱下中堂，椎心诉穹苍。白露沾我衣，惊风飘我裳。

衰草咽秋虫，清野号孤鸿。俯仰窃自怜，积恨安所终。
初入京瞻宫阙
徐渭（明代）

域中夷夏极，天上帝王家。西内宸居逼，南都鼎地赊。

乌啼御沟柳，象散阁门花。昨到贫方朔，封书载几车。
次韵吴伯庸竹间梅花十绝
释绍嵩（宋代）

竹与梅花相并枝，月明还见影参差。
捻梅细比新诗看，酷似梅花太瘦时。
哨遍
曹冠（宋代）

聊写达观之怀，寓超然之兴云

壬戌孟秋，苏子夜游，赤壁舟轻漾。观水光、弥渺接遥天，月出于东山之上。与客同，清欢扣舷歌咏，开怀饮酒情酣畅。如羽化登仙，乘风独立，飘然遗世高尚。客吹箫、音韵远悠扬。怨慕舞潜蛟、动凄凉。自古英雄，孟德周郎。旧踪可想。

噫，水与月兮，逝者如斯曷尝往。变化如一瞬，盈虚兮、莫消长。自不变而观，物我无尽，何须感物兴悲怅。夫天地之间，物各有主，惟同风月清赏。念江山美景岂可量。吾与子、乐之兴徜徉。听江渚、樵歌渔唱。□侣鱼虾、友麋鹿，举匏尊相劝，人生堪笑，蜉蝣一梦，且纵扁舟放浪。戏将坡赋度新声，试写高怀，自娱闲旷。
车驾幸玉津园晚归进诗
洪迈（宋代）

五更犹自雨如订，无限都人仰翠华。
翻手作云方怅望，举头见日共惊嗟。
天公的有施生妙，帝力堪同造物夸。
上苑春光无尽藏，何须羯鼓更催花。
效古十九首 其一
黄仲昭（明代）

握手与君别，万里从此辞。悠悠道路长，恻恻中心悲。

白日西山没，流水东海驰。东西各异势，会合良难期。

明月有时缺，思君长不绝。茫茫春雪深，道路没归辙。

驱驰力已疲，憔悴发已白。君心但自保，岂敢怨离别。
懒放二首呈刘梦得吴方之 其二
白居易（唐代）

朝怜一床日，暮爱一炉火。床暖日高眠，炉温夜深坐。

雀罗门懒出，鹤发头慵裹。除却刘与吴，何人来问我。
正之复次前韵作四篇见示是日适登城楼以望江山且阅捷报因赋六章以报之 其四
李纲（宋代）

艅艎摇曳大江滨，龟手从来笑越人。会使风樯如阵马，何妨鹢首著龙鳞。

已欣淮北兵戈捷，且醉江南曲米春。元直德翁忘尔汝，孰为东道孰为宾。
寿乔枢密
陈起（宋代）

明明我周王，四国文德抚。
昭假天所监，时生仲山甫。
训仪系力式，刚柔不茹吐。
一片翼翼心，冰霜映西府。
凉秋九月朔，玉箫紫鸾舞。
惟昴昔孕萧，眉寿今颂鲁。
千载庆风云，色丝期衮补。
送查元章二首 其一
王十朋（宋代）

圣主德宽大，小臣言激昂。虏情殊未测，淮甸可无防。

直气思开日，寒威误陨霜。芳姿等兰蕙，摧折更芬香。
满庭芳
侯善渊（元代）

太古真风，玄元宗祖，阐扬灵宝符文。金章玉篆，词简义光新。

演道精宏浩大，通天地、细入微尘。修家国，臣忠子孝，民业自安淳。

门人还知否，穷通妙指，拨物归真。涤除玄览，焕现外其身。

昊境云瑛作伴，浮空驾、日月为邻。擎天翼，金门羽化，京廓现阳神。
谢道友拄杖
齐己（唐代）

翦自南岩瀑布边，寒光七尺乳珠连。持来未入尘埃路，

乞与应怜老病年。欹影夜归青石涧，卓痕秋过绿苔钱。

他时携上嵩峰顶，把倚长松看洛川。
饮马长城窟行
陆机（魏晋）

驱马陟阴山。山高马不前。
往问阴山候。劲虏在燕然。
戎车无停轨。旌旆屡徂迁。
仰凭积雪岩。俯涉坚冰川。
冬来秋未反。去家邈以绵。
猃狁亮未夷。征人岂徒旋。
末德争先鸣。凶器无两全。
师克薄赏行。军没微躯捐。
将遵甘陈迹。收功单于旃。
振旅劳归士。受爵藁街传。
寄献教授友兄
彭汝砺（宋代）

焦心犹觊就功名，痛惜长为疢疾婴。欲起病躯思扁鹊，未知穷疾问君平。

道途辽邈何由及，田壤萧条不复耕。好学岂能几亚圣，受经从此愧丘明。
四禽言
梁栋（宋代）

行不得也哥哥，湖南湖北春水多。
九嶷山前叫虞舜，奈此乾坤无路何。
行不得也哥哥。
偶成
郑思肖（宋代）

郡国残民少，君王何日归。不知秋后雁，犹得向南飞。
岁寒杂咏
钱时（宋代）

森森多愿长琅玕，相伴山翁老岁寒。
雨后箨龙添几许，儿童欢喜报来看。
念奴娇（和人韵）
袁去华（宋代）

水边篱落独横枝，苒苒风烟岑寂。踏雪寻芳村路永，竹屋西头遥识。蕙草香销，小桃红未，醉眼惊春色。罗浮何处，断肠无限陈迹。

憔悴素脸朱唇，天寒日暮，倚琅玕无力。岁晚天涯驿使远，难寄江南消息。自笑平生，怜清惜淡，故国曾亲植。百花虽好，问还有恁标格。
念奴娇
赵师侠（宋代）

韶华婉娩，正和风迟日，喧妍清昼。紫燕黄鹂争巧语，催老芬芳花柳。灼灼花王，盈盈娇艳，独殿春光後。鹤翎初拆，露沾香沁珠溜。
遥想京洛风流，姚黄魏紫，间绿如铺纤。小盖低回雕栏曲，车马纷驰圆囿。天雨曼珠，玉盘金束，占得声名久。留连朝暮，赏心不压芳酒。
阻风累日泊宝积山下
张耒（宋代）

系船淮北雨如轴，系船淮南风断桥。
客行有期日月疾，岁事欲晚霰雪骄。
山根浪头作雷吼，缩手敢试舟师篙。
不用燃犀照幽怪，要须拔剑断长蛟。
送春 其二
吴锡畴（宋代）

惆怅春归自不禁，日长门巷静沈沈。应知不止为花地，沃沃桑麻雨露深。
西江月（十二首）
萧廷之（宋代）

两手癖开混沌，坦然直露丹宗。日魂月魄自西东。牢捉莫轻放纵。

外道邪魔缩项，相将结宝中宫。九还七返片时功。皆赖黄婆相送。
留题宝相寺
陈尧臣（宋代）

白云楼殿翠林开，终日轩窗四面山。却愧劳生多事客，清凉分得片时闲。
感怀五首
赵蕃（宋代）

木落无著叶，枯林多悲号。
饥乌不得食，拾樵护遗巢。
居人宁知悲，客子中心焦。
故里一回首，山高水迢迢。
句
尚颜（唐代）

浸浸三楚白，渺渺九江寒。（《雪》，见《吟窗杂录》）
小园茶醾盛开伯承以诗见督置酒于此为增不敏
张栻（宋代）

留连红紫计无从，晚惜芬芳万卉空。
枕上几回清梦断，风前政可碧纱笼。
春随夜雨但三叹，韵入香醪尚一中。
长有花开消息在，不应鸣鼓便相攻。
大木山
李廌（宋代）

十洲三神山，广厚蟠地轴。
不知高几寻，沧溟及其麓。
游心如太空，视彼何芥粟。
君家三木山，包裹一握足。
銛锐曰奇锋，坳岩云峻谷。
摄心如蚍蜉，观此乃陵陆。
高庳作九地，何啻战蛮触。
老苏记木山，万里在右蜀。
立之置庭除，屹嶪可映屋。
小大虽相悬，真赝此其族。
因形生强名，等是千岁木。
君家襄城野，绕郭山抱绿。
巍然复岭外，自有真六六。
吴江晚泊
曹鉴平（清代）

系艇松陵道，天空候雁过。晚山云影薄，秋水月明多。

客路凭舟楫，人烟近薜萝。苍茫芦荻外，鸥鹭满晴莎。
虚皇坛月下闻笙
武衍（宋代）

何人吹动玉笙攒，天阔风高桂殿寒。
聋轧五云飞不去，夜深和鹤落瑶坛。
植芙蓉有怀
任希夷（宋代）

为爱秋花霜后红，故栽千树待西风。
却民少日拊头语，泪落花前鬓影髼。
读史
郑侠（宋代）

乱亡由佞舌，览古每嗟吁。
拟刻奸谀像，申明两观诛。
古鼎作香炉
范成大（宋代）

云雷萦带古文章，子子孙孙永奉常。辛苦勒铭成底事，如今流落管烧香。
山亭柳 咏隋堤柳和邹程村韵
徐石麒（清代）

遥想风流。仅见此温柔。曾试与，拂迷楼。眉黛何人重扫，舞腰还为谁留。

风里不知人意只自轻浮。

烟花三月当年梦，青青依旧绕邗沟。何许事，使人愁。

正是藏鸦稳处，夜深犹见灯篝。多少行人醉也，常系归舟。
陕下怀归
李频（唐代）

故园何处在，零落五湖东。日暮无来客，天寒有去鸿。

大河冰彻塞，高岳雪连空。独夜悬归思，迢迢永漏中。
采桑子
晏殊（宋代）

春风不负东君信，遍拆群芳。燕子双双。依旧衔泥入杏梁。
须知一盏花前酒。占得韶光。莫话匆忙。梦里浮生足断肠。
红梅三首 其三
苏轼（宋代）

幽人自恨探春迟，不见檀心未吐时。丹鼎夺胎那是宝，玉人頩吐更多姿。

抱丛暗蕊初含子，落盏秾香已透肌。乞与徐熙画新样，竹间璀璨出斜枝。
己酉元日
陆游（宋代）

夜雨解残雪，朝阳开积阴。
桃符呵笔写，椒酒过花斟。
巷柳摇风早，街泥溅马深。
行宫放朝贺，共识慕尧心。
宿贯华阁
朱克敏（清代）

独夜开禅扉，东风忽破暝。林深不见月，但见松楸影。
洛桥寒食日作十韵
白居易（唐代）

上苑风烟好，中桥道路平。蹴球尘不起，泼火雨新晴。
宿醉头仍重，晨游眼乍明。老慵虽省事，春诱尚多情。
遇客踟蹰立，寻花取次行。连钱嚼金勒，凿落写银罂。
府酝伤教送，官娃岂要迎。舞腰那及柳，歌舌不如莺。
乡国真堪恋，光阴可合轻。三年遇寒食，尽在洛阳城。
钱水西藕花香里读楞严图 其一
祖观（清代）

茅屋三间净扫除，药炉经卷老僧居。自从一见《楞严》后，不读人间糟粕书。
至日见梅
喻良能（宋代）

渐老身仍健，多愁鬓易华。
异乡逢至节，细雨见梅花。
酒薄那能醉，诗成敢自夸。
何时故园里，徙倚看横斜。
醉花阴（建康重九）
赵长卿（宋代）

老去悲秋人转瘦。更异乡重九。人意自凄凉，只有茱萸，岁岁香依旧。

登高无奈空搔首。落照归鸦后。六代旧江山，满眼兴亡，一洗黄花酒。
送和羹赋南宫
林熙春（明代）

少年共榻抱琅琳，搔首相期报国心。白璧繇来双足刖，黑头未许二毛侵。

燕台骏骨千金重，凤渚龙吟五夜深。献赋上林君自爱，高山流水有知音。
奉题董端明渔父醉乡烧香图十六首 其四
陈克（宋代）

子房帷幄赞神谋，晚岁疏封自占留。代邸勋劳今绝口，上恩仍与醉乡侯。
有感
王柏（宋代）

岁月飘零事转乖，未能凭酒放眉开。
萧萧棠棣悲离黍，寂寞芝兰閟野莱。
生计半随豪气坏，放心犹傍圣经回。
秋来旱势滔滔远，谁念苍生可正哀。
酬王哦松八景 其七 金焦雨馀
释居简（宋代）

雨后双螺对绾青，采毫曾此蘸中泠。写成九派分流势，不写当年瘗鹤铭。
和西湖竹枝词二首 其一
杨椿（宋代）

侬家生长在西湖，暮管朝弦随处呼。早听当初阿姨语，免教今日悔狂夫。
秋雨渐凉有怀兴元
陆游（宋代）

清梦初回秋夜阑，床前耿耿一灯残。
忽闻雨掠蓬窗过，犹作当时铁马看。
晨兴自篱西望东园新开花
张耒（宋代）

东园本是吾家有，不到经旬亦可嗟。
步出寝门迎晓日，却从篱外望新花。
安禅岂问荒三径，阅古终须饱五车。
儿女相怜牢落甚，为翁浅盏酌流霞。
题濯缨亭
赵抃（宋代）

静处高斋昼杜门，溪亭来往间开樽。钓台逸老心非傲，浮石仙人迹尚存。

对岸烟林双佛寺，隔滩风笛一渔村。濯缨岂独酬吾志，清有沧浪示子孙。
即事
李流谦（宋代）

懒步东阡与北溪，一春心赏苦多违。
堕红藉藉痴蜂醉，稚绿阴阴乳燕飞。
去国三年应自笑，封侯万里不如归。
门前车马能来否，午睡醒来独掩扉。
和伏武昌登孙权故城诗
谢朓（南北朝）

炎灵遗剑玺。
当涂骇龙战。
圣期缺中坏。
霸功兴{宀/禹}县。
缺起登吴台。
凤翔陵楚甸。
衿带穷岩险。
帷帟尽谋选。
北拒溺骖镳。
西龛收组练。
江海既无波。
俯仰流英盼。
裘冕类禋郊。
卜揆崇离殿。
钓台临讲阅。
樊山开广燕。
文物共葳蕤。
声明且葱蒨。
三光厌分景。
书轨欲同荐。
参差世祀忽。
寂寞市朝变。
舞馆识余基。
歌梁想遗啭。
故林衰木平。
荒池秋草徧。
雄图怅若兹。
茂宰深遐睠。
幽客滞江皋。
从赏乖缨弁。
清巵阻献酬。
良书限闻见。
幸藉芳音多。
承风采余绚。
于役倘有期。
鄂渚同游衍。
朝中措（游王沅州山亭）
管鉴（宋代）

清江绕舍竹成阴。秋日共登临。地与主人俱胜，情如酒盏方深。

故园何处，时因望眼，聊寄归心。抖擞一襟凉韵，不教簿领尘侵。
木犀四首
赵蕃（宋代）

人言山水钟人物，我道英灵属此花。
枯死犹堪作香供，不同桃李混泥沙。
隐逸
宋自逊（宋代）

五鼎生封事不难，此身当与道相关。
天高地下日易晚，古往今来人少闲。
靖节早辞彭泽县，子陵终老富春山。
当时若为虚名起，未必有名留世间。
庐山
邓肃（宋代）

平生作意庐山游，往来却贪吴越舟。
陛下许臣鞭匹马，芒鞋因越款清幽。
是时六月蒸炎暑，六合黄尘空一雨。
上方冷翠袭衣襟，便觉笑谈在天宇。
梅
韩淲（宋代）

霜风小摇落，梅已到南枝。要识人间事，须从物理推。

虚缘看影动，昭彻待香吹。此后唯愁酒，从来未欠诗。
颂证道歌·证道歌
释印肃（宋代）

利物应机终不吝，毗耶假说众生病。
众生了病即通光，领取旧持元本柄。
题颐晦亭
郑岳（明代）

结屋城东隅，萦纡递幽境。亭榭郁以深，竹石秀而整。

好鸟鸣春烟，芳池湛秋影。炉熏对书榻，端坐思欲瞑。

虚室昼生白，真机时悟领。浑涵谢圭角，文字何隽永。

匡时岂无术，素尚事幽屏。际世幸黄唐，独兹慕箕颍。
酬孝若
许及之（宋代）

自笑求田了不营，竭赀结屋为山青。尚怜远岫光倾座，犹欲平崖稳著亭。

同社唱酬虽数至，扣门剥啄未尝听。故交要识今吾面，不是遗民即隐丁。
九峰山行（二首）
晏铎（明代）

三径重开书屋，九峰旧隐人家。
欲辨武陵春色，溪流泛出桃花。
绣薄眉 鸣鹤馀音卷之六
孙不二（金朝）

劝人悟。修行脱免三涂苦。明放着跳出门户，谭马丘刘，孙王郝太古。法海慈航，寰中普度。
内阁赏芍药四首 其二
王鏊（明代）

养花天气半晴阴，紫艳看看逐日深。南国浪夸金作步，广平曾日铁为心。

芙蓉江上色堪并，桂子月中香莫寻。回首扬州那可到，凭阑休作越人吟。
次乐与小儿啖虎脯篇
刘宰（宋代）

折臂最小儿，骨聋颡微广。
弗说螺蛳步，可以吞大象。
那敢谓其然，且幸日稍长。
顾似陶家郎，智识殊不爽。
强令侍师席，跳踉绕函文。
胡能辨滋味，舍鱼取熊掌。
但见蔬菓列，攫取如技疗。
嘉馈得虎脔，新猎出林莽。
对之懒下箸，杀气犹可想。
呼儿食之既，睥睨尚来往。
饕餮我所羞，跌荡或称赏。
服猛岂渠能，过奖谢吾党。
深惭如敞帚，有误千金享。
次日又同虹仲登黄楼
韩日缵（明代）

古阁嵯峨百尺危，楼前近俯河之湄。逢人指点坡仙迹，剔藓还看宋代碑。

云物清秋供潦倒，风流异世是今兹。同游况属遗庥在，胜事他年仗腊思。
江南春（中吕商赋张药翁杜衡山庄）
吴文英（宋代）

风响牙签，云寒古砚，芳铭犹在棠笏。秋床听雨，妙谢庭、春草吟笔。城市喧鸣辙。清溪上、小山秀洁。便向此、搜松访石，葺屋营花，红尘远避风月。瞿塘路，随汉节。记羽扇纶巾，气凌诸葛。青天万里，料漫忆、莼丝鲈雪。车马从休歇。荣华事、醉歌耳热。天与此翁，芳芷嘉名，纫兰佩兮琼玦。
怀惭
方回（元代）

逃生何处可茅庵，城市山林总不堪。
人莫我知姑用六，今非昔比更缄三。
擘麟行酒海深浅，系雁传书天北南。
数月儿曹尽饥瘦，无能衰叟但怀惭。
杂言五首 其一 大言
王世贞（明代）

鸟王翼覆须弥谷，龙伯缗连巨鳌六。九海捐波濯吾足，兜率宫庳不堪宿。
扇子诗
李石（宋代）

饤饾蛛丝织网罗，坐看牛女夜斜河。
只今颇怪人间巧，见说天孙巧更多。
张安道尚书生日
苏辙（宋代）

出入三朝望愈尊，淮阳退卧避喧烦。
崇高历遍知皆安，风俗频迁气独存。
世事直须劳旧德，归心那复厌名藩。
赤松作栏功虽切，白发忧时义所敦。
仁比高山年自保，秋逢生日喜盈门。
知公知命身无祷，聊为生灵举寿樽。
【双调】乔牌儿
关汉卿（元代）

世情推物理，人生贵适意，想人间造物搬兴废。吉藏凶，凶藏吉。富贵那能长富贵？日盈昃，月满亏蚀。地下东南，天高西北，天地尚无完体。展放愁眉，休争闲气。
今日容颜，老于昨日。古往今来，尽须如此，管他贤的愚的，贫的和富的。到头这一身，难逃那一日。受用了一朝，一朝便宜。百岁光阴，七十者稀。急急流年，滔滔逝水。
离思
元稹（唐代）

曾经沧海难为水，
除却巫山不是云。
取次花丛懒回顾，
半缘修道半缘君。
任安抚挽诗
项安世（宋代）

已矣天难问，哀哉道竟孤。
风流前辈似，胆备世人无。
缓急谋谟见，寻常尺寸拘。
明时非不用，志士自多迂。
暮春久阴寒风雨
朱有燉（明代）

蝶怨蜂愁静小园，阴寒已过勒花天。
雨中狼藉榆钱少，风里飘扬柳絮颠。
堪笑一春惟饮酒，自怜三月尚衣绵。
海棠开尽蔷薇老，孤负芳辰又一年。
樵人十咏 其九 樵火
陆龟蒙（唐代）

积雪报松坞，蠹根然草堂。深炉与远烧，此夜仍交光。

或似坐奇兽，或如焚异香。堪嗟宦游子，冻死道路傍。
南康泊舟欲游庐山值雪
王柟（宋代）

春风浩荡江湖客，咫尺庐山风雨急。
门前老树最关情，一夜相思头尽白。
初夏四首 其三
释德洪（宋代）

院落寥寥日正长，小梅初熟亚枝黄。午窗书引昏昏思，角簟宜开旧竹床。
入涿州
郑獬（宋代）

饮马桑乾流水浑，燕山未晚已黄昏。
衣襟犹带长安酒，不分江湖浣旧痕。
挽十一伯奉议四首
黄公度（宋代）

有子皆麟凤，承家赖一夔。
朝班通籍日，纶诰锡封时。
堂上兰羞罢，人间风树悲。
生荣死不朽，犹恨未期颐。
踏莎行
赵温之（宋代）

妖艳相偎，清香交喷。花王尤喜来亲迎。有如二女事唐虞，群芳休更夸相并。

小雨资娇，轻风借润。天应知我怜孤韵。莫惊岁岁有双葩，仪真自古风流郡。
晚行舍北
陆游（宋代）

逆旅将归客，扶衰取次行。
霜浓木叶尽，水落岸痕生。
凫雁浮寒浦，牛羊满晚晴。
东村隔烟寺，杳杳送钟声。
次韵思禹思晦见寄二首 其一
释德洪（宋代）

新诗夜读寒更尽，兄弟尽容窥所蕴。此诗未暇数奇趣，谈笑先所押难韵。

家在筠溪白石滩，后堂分得玉千竿。遥知华屋青灯夜，想见对床风雨寒。

湘山晓学愁眉浅，思归凭高意凝远。贯珠妙语肯寄我，暴富人惊呼北阮。

何时促诏紫宸对，草制千言倚马待。才高合在明光宫，忍令流落江湖外。

我渔意不在金鳞，湘浦华亭一样春。苑头佐舟未乾没，问法僧来寂寞滨。

古师政与人意合，有问自应忘所答。一波才动众波随，光遍千灯无坏杂。
席上次韵刘镇远希召南雍剑客歌为八十翁阮毅夫赋
边贡（明代）

虎头突兀鸢肩高，将军将军真古豪。已有精忠贯白日，更看逸古凌青霄。

少年带剑方城里，朝猎登山夕临水。结交意古无南北，侠侣游朋来远迩。

出门白马骄如龙，飞黄不受徒御砻。心轻项羽匹夫勇，身许萧何万世功。

平生好诗有诗癖，时向江边寻古迹。谁论北海孔文举，未数东山谢安石。

帐底高眠强敌愁，共说将军无与俦。淮阴壮士富才略，会稽老子多阴谋。

中年华发忽成素，叹息流光近迟暮。辟谷真成陆地仙，学易上究先天数。

子歌孙舞终日欢，城有堞兮江有澜。他时汉水襄山道，应见青牛西出关。
鹧鸪天（送王漕侍郎奏事）
赵彦端（宋代）

渺渺东风拂画船。不堪临雨落花前。清歌只拟留春住，好语频闻有诏传。

秦望月，镜湖天。养成英气自当年。两山总是经行处，献纳雍容定几篇。
挽闽漕章吏部二首
刘克庄（宋代）

昔我如冰冷，惟公独岁寒。
杯难洗马鬣，箧尚宝龙团。
吟笔兄谁和，调琴予忍弹。
蟆陵百馀里，欲往愧衰残。
气慨
文天祥（宋代）

气概如虹俺得知，留吴那肯竖降旗。
北人不解欺心语，正恐南人作浅窥。
和陶读山海经十三首韵送机简堂自景星岩再住隐静 其十三
吴芾（宋代）

师本穷和尚，我亦穷秀才。忍穷俱已彻，老肯不归来。

今师虽暂别，泉石莫相猜。应缘聊复耳，师岂有心哉。
江南送左师
杜牧（唐代）

江南为客正悲秋，更送吾师古渡头。

惆怅不同尘土别，水云踪迹去悠悠。
脱却布裤
邵定翁（宋代）

前年粜麦得疋布，糠妻一衫侬两裤。去年县公索浇赋，剥裤贳钱寄官库。

一裤著穿两膝露，餮虱爷孙浩无数。昨朝作劳汗如珠，脱挂田头老桑树。

仓茫失收红日暮，偷郎不惜持将去。脱裤儿，谢汝说，老夫颇亦知时节，无奈吾裤无可脱。
示志诚偈二首 其二
慧能（唐代）

心地无非自性戒。心地无痴自性慧。心地无乱自性定。

不增不减自金刚，身去身来本三昧。
送王舍人超武
王庭圭（宋代）

王郎远器宜庙堂，胡为奔走天一方。吴越相望峙雄垒，双旌再开南斗傍。

手携仙人绿玉杖，坐褰刺史赤帷裳。平生广莫意万里，眼高四海无相当。

舍人旧班紫宸陛，天马岂受青丝缰。骑驴到部正阅岁，飘然鹄举摩天翔。

婴儿十万啼塞路，各遮马首持杯觞。忽闻半夜发轻舸，追走不及徒悲伤。

绣衣飞章有巨力，不须州民投皂囊。正恐君王知治状，便向剑履趋明光。

鳌头蓬莱在平地，日边除书细作行。
晚登白鹤峰亭子眺望有怀殷子徵京师
潘慎生（清代）

鸟道盘空雾雨悬，楼台缥缈入江烟。云开树色分灊岳，浪卷秋声落海天。

京国飞鸿人万里，沧洲骑鹤事千年。何当共醉中山酒，晞发扶桑逐散仙。
光禄坂行
杜甫（唐代）

山行落日下绝壁，西望千山万山赤。树枝有鸟乱鸣时，

暝色无人独归客。马惊不忧深谷坠，草动只怕长弓射。

安得更似开元中，道路即今多拥隔。
移守江西先寄潘延之节推
曾巩（宋代）

忆昔江西别子时，我初折腰五斗粟。南北相望十八年，俯仰飞光如转烛。

子遗万事遂恬旷，我系一官尚局促。早衰胆气自然薄，多病颠毛那更绿？

人情畦畛阻肝膈，世路风波悸心目。每嗟太守两朱轮，宁及田家一黄犊？

幸逢怀绂入斗牛，喜得披山收宝玉。薄材顽钝待磨琢，旧学抢攘期反覆。

云鸿可近眼先明，野鹿尚縻颜自忸。长须幸未阻诲存，下榻应容拜临辱。
和伯氏怀人韵
蔡沈（宋代）

怀人复怀人，怀忧不能写。
沧浪有舟楫，使欲从东下。
春寒雨淋淋，舟楫不可寻。
临流一惆怅，直下万里深。
书事十首
刘克庄（宋代）

魁柄推移偶属渠，可堪一掷付狂疏。
文中子处无熏染，桑大夫狂窃绪馀。
痴物汝为何等相，纖儿吾惜好家居。
时人误把朱崖比，若比朱崖尽欠书。
西归赞
释智遇（宋代）

壁观九年，葫芦按水。
无计脱身，强分皮髓。
只履栖栖何处归。月明后夜思熊耳。
杂咏一百首·崔昌遐
刘克庄（宋代）

本欲除阉腐，安知召冠戎。
缁郎不为相，朱贼得称雄。
句
刘少逸（宋代）

有月竹阴寒。
周念衣约游洪山不果枉赠一首次韵留别
陈曾寿（清代）

年前料量千回意，袖手笼寒及暮春。向晚落花看更急，将行纵酒莫辞频。

远山孤塔千寻梦，宿雨寒蕉一个身。栏榭曲幽閒亦好，郊原浩荡付何人。
题水部李羽员外招国里居
郑谷（唐代）

野色入前轩，翛然琴与尊。画僧依寺壁，栽苇学江村。

自酝花前酒，谁敲雪里门。不辞朝谒远，唯要近慈恩。
哭张员外继（公及夫人相次没于洪州）
刘长卿（唐代）

恸哭钟陵下，东流与别离。二星来不返，双剑没相随。

独继先贤传，谁刊有道碑。故园荒岘曲，旅榇寄天涯。

白简曾连拜，沧洲每共思。抚孤怜齿稚，叹逝顾身衰。

泉壤成终古，云山若在时。秋风邻笛发，寒日寝门悲。

世难愁归路，家贫缓葬期。旧宾伤未散，夕临咽常迟。

自此辞张邵，何由见戴逵。独闻山吏部，流涕访孤儿。
双井濂源作
欧大任（明代）

舂陵天远桂阳溪，井记濂泉曲绕堤。席帽山青回鹳鹤，芝兰湖碧泛凫鹥。

幽窗积草湓江色，明月连城太史题。更上汉台临百粤，白云何处道州西。
颂古九首·云门放洞山三顿棒二首
释梵言（宋代）

查渡湖南涉路歧，云门不惜两茎眉。
万古碧潭空界月，再三捞摝始应知。
山中杂诗
程炎子（宋代）

侧耳桥边听，声声在翠微。
自甘留此坐，何苦劝人归。
院悄惊春昼，山空恋夕晖。
得如鸥与鹭，对我欲忘机。
扇子诗
李石（宋代）

花自为王橘自奴，便应次第问东湖。
芳菲未碍沧浪色，照水吟诗镊白须。
閒咏二首 其二
姜特立（宋代）

翠麓青秧带小川，无营门巷自萧然。中间至乐何人解，只在藤床拄杖前。
送岭口仓季高兄用后村韵 其一
林希逸（宋代）

士能优即学，岂必为贫驱。翁有三珠树，兄如千里驹。

敏知才脱颖，慈是德充符。盐户彫残甚，殷勤为掖扶。
怀山居邀松阳子同作
李德裕（唐代）

我有爱山心，如饥复如渴。出谷一年馀，常疑十年别。

春思岩花烂，夏忆寒泉冽。秋忆泛兰卮，冬思玩松雪。

晨思小山桂，暝忆深潭月。醉忆剖红梨，饭思食紫蕨。

坐思藤萝密，步忆莓苔滑。昼夜百刻中，愁肠几回绝。

每念羊叔子，言之岂常辍。人生不如意，十乃居七八。

我未及悬舆，今犹佩朝绂。焉能逐糜鹿，便得游林樾。

范恣沧波舟，张怀赤松列。惟应讵身恤，岂敢忘臣节。

器满自当欹，物盈终有缺。从兹返樵径，庶可希前哲。
客至
张九成（宋代）

客有叩门者，冠剑何巍巍。
登堂各就坐，酬答好言词。
中席客轩各，扬袂论是非。
纷纷乱我耳，扰扰败人思。
主人默无语，仰看孤鸿飞。
须臾进盘馔，劝客酒一卮。
谓言西山好，爽气入吾扉。
客思亦沈寂，炉熏自霏霏。
浯溪二首
刘克庄（宋代）

上置书堂下钓矶，漫郎陈迹尚依稀。
无端一首黄诗在，长与江山起是非。
句
莫蒙（宋代）

诸天互魔扰，救护世尊忙。
十二时颂
释文准（宋代）

半夜子，梦里分明被人使。
连宵合药到天光，起来何处有白芷。
句曲山朝真词二首。送真
陆龟蒙（唐代）

萦云凤髻飘然解，玉钺玄干俨先迈。朝真弟子悄无言，

再拜碧杯添沆瀣。火gW跳跃龙毛盖，脑发青青wT綷綷.

万象销沉一瞬间，空馀月外闻残佩。
山居见梅
吴可（宋代）

孤吟梅花望神京，浇愁恨无双玉瓶。
上林顾影一坐倾，高楼忍玉昭华声。
避兵南州老云壑，风味依然殊不恶。
岁暮浑无驿使来，一笑天涯共流落。
行寻岭头路几许，欲买幽园叹贫窭。
清客那知日边事，独坐茅茨对烟雨。
病起
金君卿（宋代）

黄祖城边下石船，蕉林暗地雨如烟。
只知问俗求民瘼，却愧经旬卧瘅天。
赠驸马都尉李和文公挽词二首
宋庠（宋代）

北第琴樽歇，东原旌旆飞。
清风邈无所，此路是长违。
野阔车吞响，天愁日抱辉。
空馀门下客，鱼鸟欢何依。
望夫石二首 其二
何梦桂（宋代）

夫不归来误妾身，望夫心未化为尘。归来不见生前面，空向山头哭石人。
望江南 梅花书屋
徐元琜（清代）

寒山峭，疏影字萧萧。半坞白云泉石冷，一窗清韵梦魂飘。

明月上花梢。
送何子贞编修入部
熊少牧（清代）

天抹寒云酿雪迟，尊前忽听渭城词。同年人少难离别，小病秋深好护持。

銮掖文章新主眷，泷冈风木故园思。遥知阿弟停帆待，扬子江头梅放时。
寻春次曾宏甫韵
曾几（宋代）

春山数峰青，春水一溪绿。
幽寻山水间，物物可寓目。
花香若三薰，柳色若新沐。
吾侪幸閒放，晴昼颇连属。
胡为深闭门，终日仰看屋。
嘉招傥亟拜。岂敢惮仆仆。
请君携壶去，政恐日不足。
小槽虽蜜甜，何必待醽醁。
茗事姑置之，雷车困枵腹。
送丕上人南游
魏野（宋代）

江山独去游，游遍始应休。
云外敲清磬，船中剃白头。
阻风孤岛晚，听雨二林秋。
南国多嘉境，诗牌几处留。
次韵张守秋怀四首
刘子翚（宋代）

徙倚山堂晚，悲秋万古情。
雨蔬犹擢秀，风沼自扬清。
野迥归牛小，沙寒白鸟明。
凄凄枫柳树，汝意亦难平。
倚舟崇福寺寄临湘衡文叔秘丞
刘挚（宋代）

相逢相别立湖边，几见樽罍换岁年。簿领初离仲宣幕，政声犹屈武城弦。

归舟落晚惟荒寺，病枕惊秋听早蝉。咫尺松风亭下路，可怜云雾隔青天。
送永丰曾仲省赴召
邓雅（元代）

萤窗苦学擅才名，鹗表横飞被宠徵。白发千丝怜我老，青云万宠壮君行。

文章盛代宗西汉，日月中天属大明。入觐宜陈治安策，赐官应校石渠经。
和友人见题山居水阁八韵
杜荀鹤（唐代）

池阁初成眼豁开，眼前霁景属微才。试攀檐果猿先见，

才把渔微鹤即来。修竹已多犹可种，艳花虽少不劳栽。

南昌一榻延徐孺，楚国千钟逼老莱。未称执鞭奔紫陌，

惟宜策杖步苍苔。笼禽岂是摩霄翼，润木元非涧下材。

鉴己每将天作镜，陶情常以海为杯。和君诗句吟声大，

虫豸闻之谓蛰雷。
徐子颜挽章 其一
韩淲（宋代）

信城多士固多才，乡老凋零安在哉。自哭湖团王处士，每逢人逝有馀哀。
席上赠歌者
宋无（元代）

十疋吴绫赏水新，一声歌歇杏梁尘。家徒四壁门如水，那得明珠换美人。
临江仙（送嘉甫弟赴眉山）
魏了翁（宋代）

细雨斜风驱晓瘴，绰开坦坦长途。膏车秣马问程初。梅梢迎候骑，雁影度平芜。
行己不论官小大，穷探不间精粗。只从厚处作规模。简编迂事业，屋漏拙功夫。
醉吟先生传
白居易（唐代）

醉吟先生者，忘其姓字、乡里、官爵，忽忽不知吾为谁也。宦游三十载，将老，退居洛下。所居有池五六亩，竹数千竿，乔木数十株，台檄舟桥，具体而微，先生安焉。家虽贫，不至寒馁；年虽老，未及昏耄。性嗜酒，耽琴淫诗，凡酒徒、琴侣、诗客多与之游。

游之外，栖心释氏，通学小中大乘法，与嵩山僧如满为空门友，平泉客韦楚为山水友，彭城刘梦得为诗友，安定皇甫朗之为酒友。每一相见，欣然忘归，洛城内外，六七十里间，凡观、寺、丘、墅，有泉石花竹者，靡不游；人家有美酒鸣琴者，靡不过；有图书歌舞者，靡不观。自居守洛川泊布衣家，以宴游召者亦时时往。每良辰美景或雪朝月夕，好事者相遇，必为之先拂酒罍，次开诗筐，诗酒既酣，乃自援琴，操宫声，弄《秋思》一遍。若兴发，命家僮调法部丝竹，合奏霓裳羽衣一曲。若欢甚，又命小妓歌杨柳枝新词十数章。放情自娱，酩酊而后已。往往乘兴，屦及邻，杖于乡，骑游都邑，肩舁适野。舁中置一琴一枕，陶、谢诗数卷，舁竿左右，悬双酒壶，寻水望山，率情便去，抱琴引酌，兴尽而返。如此者凡十年，其间赋诗约千馀首，岁酿酒约数百斛，而十年前后，赋酿者不与焉。

妻孥弟侄虑其过也，或讥之，不应，至于再三，乃曰：“凡人之性鲜得中，必有所偏好，吾非中者也。设不幸吾好利而货殖焉，以至于多藏润屋，贾祸危身，奈吾何？设不幸吾好博弈，一掷数万，倾财破产，以至于妻子冻馁，奈吾何？设不幸吾好药，损衣削食，炼铅烧汞，以至于无所成、有所误，奈吾何？今吾幸不好彼而目适于杯觞、讽咏之间，放则放矣，庸何伤乎？不犹愈于好彼三者乎？此刘伯伦所以闻妇言而不听，王无功所以游醉乡而不还也。”遂率子弟，入酒房，环酿瓮，箕踞仰面，长吁太息曰：“吾生天地间，才与行不逮于古人远矣，而富于黔娄，寿于颜回，饱于伯夷，乐于荣启期，健于卫叔宝，幸甚幸甚！余何求哉！若舍吾所好，何以送老？因自吟《咏怀诗》云：

抱琴荣启乐，纵酒刘伶达。

放眼看青山，任头生白发。

不知天地内，更得几年活？

从此到终身，尽为闲日月。

吟罢自晒，揭瓮拨醅，又饮数杯，兀然而醉，既而醉复醒，醒复吟，吟复饮，饮复醉，醉吟相仍若循环然。由是得以梦身世，云富贵，幕席天地，瞬息百年。陶陶然，昏昏然，不知老之将至，古所谓得全于酒者，故自号为醉吟先生。于时开成三年，先生之齿六十有七，须尽白，发半秃，齿双缺，而觞咏之兴犹未衰。顾谓妻子云：“今之前，吾适矣，今之后，吾不自知其兴何如？”
贻辰长老
张方平（宋代）

同流谁往还，终日掩柴关。壁观少林寺，门风先洞山。

道场随处是，心地本来閒。指我常河水，都忘鬓发斑。
和陶读《山海经》
苏轼（宋代）

金丹不可成，安期渺云海。
谁谓黄门妻，到道乃近在。
尸解竟不传，化去空余悔。
丹成亦安用，御气本无待。
今春苦雨初有春半曾无十日晴之句去立夏无几
方回（元代）

今年草草过清明，春莫曾无十日晴。
担上牡丹犹许见，城中浑不识莺声。
李处士郊居
皮日休（唐代）

石衣如发小溪清，溪上柴门架树成。园里水流浇竹响，

窗中人树下棋声。几多狎鸟皆谙性，无限幽花未得名。

满引红螺诗一首，刘桢失却病心情。
喜迁莺
冯延巳（五代）

宿莺啼，乡梦断，春树晓朦胧。残灯和烬闭朱栊，

人语隔屏风¤

香已寒，灯已绝，忽忆去年离别。石城花雨倚江楼，

波上木兰舟。

雾濛濛，风淅淅，杨柳带疏烟。飘飘轻絮满南园，

墙下草芊绵¤

燕初飞，莺已老，拂面春风长好。相逢携酒且高歌，

人生得几何？
次韵通明叟晚春二十七首 其十七
释德洪（宋代）

压枝万朵浓如绣，初歇连绵十日霖。穿蕊蝶须轻似线，刺香蜂尾快于针。
和伯文送丁校尉往维扬伯文尝教之避祸不从
陈杰（宋代）

闻道机心不下鸥，丈夫乃不为身谋。
人间信有城门犬，江浒非无夜半舟。
塞上马来还反掌，扬州鹤去又从头。
茫茫世事谁能料，未尽棺前卒未休。
予昔过岭而南题诗龙泉钟上今复过而北次前韵
苏轼（宋代）

秋风卷黄落，朝雨洗绿净。
人贪归路好，节近中原正。
下岭独徐行，艰险未敢忘。
遥知叔孙子，已致鲁诸生。
诸公皆和诗再用韵并属湛挺之七首
赵蕃（宋代）

吴楚他乡外，沅湘久客间。
已知身若赘，讵惜鬓成斑。
酒债贫常有，诗坛老倦攀。
穷猿难择木，怨鹤望还山。
次韵和贾仲武同诸公游狼山
刘弇（宋代）

寒林羡朝暾，裸壤渴膏霂。昔闻三神山，喷薄擅疑独。

忽从六鳌顶，角起连天麓。我欲追幽寻，筇龙跨飞竹。

呼吸沆瀣滋，六合归蹂䠞。苦恨弱羽短，弥年胸愤蓄。

朅来兹山游，快甚焦得沃。幽岐纚脩带，僵木披刳腹。

桐萼莹圭姿，槐青收兔目。兰风递孤爽，天半落芬馥。

扪萝蹑飞蹬，轻屣捷驰陆。穷探初未已，肯惮冈岑复。

直欲驻颓阳，揽驾还若木。主人山南公，白面鬓双绿。

载酒邀我行，璀璨挥觥玉。雄誇倚马白，高谢言诗卜。

狄侯士林秀，智敏纷灸毂。江夏拔俗标，天骥脱羁束。

合匝四座宾，匠手谁甘缩。嗟予早不偶，投足祗取黩。

卑飞得海角，若畏官谤速。樊笼一洒濯，便觉荣愿足。

滥当新诗酬，奏雅惭终曲。行将秣予马，更约相追逐。
过含山邮亭和子厚弟壁间韵三首
王之道（宋代）

犯暑篮舆趁晓耕，东风迎面葛衣轻。
过山缭绕湖边路，杨柳阴中带月行。
奉和幸神皋亭应制
宋之问（唐代）

清跸喧黄道，乘舆降紫宸。霜戈凝晓日，云管发阳春。

台古全疑汉，林馀半识秦。宴酣诗布泽，节改令行仁。

昔恃山河险，今依道德淳。多惭献嘉颂，空累属车尘。
送乐长蒋法宏母忧南还
管讷（明代）

昨日乡书至，萱花悴北堂。东风两行泪，逆水到清湘。
偈四首 其一
释德洪（宋代）

举手炷香，而供养佛。其心自知，应念获福。举手操刀，恣行杀戮。

其心自知，死入地狱。或杀或供，一手之功。云何业报，罪福不同。

皆自横计，有如是事。是故从来，枉沈生死。雷长芭蕉，铁转磁石。

俱无作者，而有是力。心不取境，境亦自寂。故如来藏，不许有识。
十空诗六首 其二 水月
萧纲（南北朝）

圆轮既照水，初生亦映流。溶溶如渍璧，的的似沈钩。

非关顾兔没，岂是桂枝浮。空令谁雅识，还用喜腾猴。

万累若消荡，一相更何求。
道中闻九里香花
王以宁（宋代）

不见江梅三百日，声断紫箫愁梦长。
何许绿裙红帔客，御风来献返魂香。
闻驾幸开平不获瞻仰怅然有作
宋褧（元代）

云裘浮翠漾朝暾，舜陛雍容引绀辕。驼鼓一声离□馆，龙旗小绀驻花园。

空闻祝軷西华道，不及瞻天建德门。自是承平好行幸，薰风无乃圣躬烦。
四望梅
方蒙仲（宋代）

摽梅其实七，此特损其三。
风赋久不作，有诗谁共谈。
金陵西泊舟临江楼
刘长卿（唐代）

萧条金陵郭，旧是帝王州。日暮望乡处，云边江树秋。

楚云不可托，楚水只堪愁。行客千万里，沧波朝暮流。

迢迢洛阳梦，独卧清川楼。异乡共如此，孤帆难久游。
湖亭次公轾黄门韵二首 其一
谢迁（明代）

儿童欢笑引扁舟，适意真成汗漫游。烟破酒旗横郭外，风传渔唱出溪头。

晴川柳色平分署，春水蛙声预卜秋。鸥鸟也知机息久，相随容与绿蘋洲。
宿望湖楼再和
苏轼（宋代）

新月如佳人，出海初弄色。
娟娟到湖上，潋潋摇空碧。
夜凉人未到，山静闻响屐。
骚人故多感，悲秋更憀忄栗。
君胡不相就，朱墨纷黝赤。
我行得所嗜，十日忘家宅。
但恨无友生，诗病莫诃诘。
君来试吟咏，定作鹤头侧。
改罢心愈疑，满纸蛟蛇黑。
寄长武朱尚书
贾岛（唐代）

不日即登坛，枪旗一万竿。角吹边月没，鼓绝爆雷残。

中国今如此，西荒可取难。白衣思请谒，徒步在长安。
拟古
黎扩（明代）

乘此日少霁，辞君将远游。
所游虽云远，前途契深求。
鸟归认旧林，狐死怀故丘。
微物尚有知，吾心安所尤。
清时不屡得，欲往步难北。
回首仰日光，复被浮云隔。
鬓发变秋霜，衣带减畴昔。
此意难重陈，重陈复何益。
送柳道士
钱起（唐代）

去世能成道，游仙不定家。归期千岁鹤，行迈五云车。

海上春应尽，壶中日未斜。不知相忆处，琪树几枝花。
积雨
童珮（明代）

坞中积雨藓痕青，门外流泉枕上听。
汉客年华消渴病，越人生事养鱼经。
居山已识龙蛇气，灌药聊资水石形。
更喜湿云能悟道，林间夜护少微星。
一斛珠·咏白芙蓉花
杨葆光（清代）

珠妆玉裹。秋窗肯被胭脂涴。西风一任横塘过。时世妆成，笑煞风桃破。

莫道晚开轻自误，争春羞作娇无那。岁寒删尽閒花朵。

独自娟娟，位置晶帘妥。
赠严冬友 其一
鲍之钟（清代）

淮南秋杪见飞鸿，萍梗无端接远风。海内有情吾辈在，天涯多病几人同。

殷勤酒盏违官阁，珍重吟笺托钓筒。柳色已残梅信早，凭谁折寄慰匆匆。
夸父逐日
佚名（先秦）

夸父与日逐走，入日；渴，欲得饮，饮于河、渭；河、渭不足，北饮大泽。未至，道渴而死。弃其杖，化为邓林。
偈颂一百零二首
释慧远（宋代）

来日书云节，新阳岁月更。
泥牛光影乱，石女肚膨脝。
迤逦蛇吞瓮，相将虎眼横。
春风一阵至，敢与百花争。
书壁
陆圭（宋代）

昔年曾住海三山，日月宫中数往还。无事引他天女笑，谪来为吏向人间。
舅母太夫人方氏挽词三首 其一
范成大（宋代）

四德仪邦族，三迁奠里门。姑宁忧疾痛，子自乐平反。

夏枕方供扇，薰堂甫种萱。那知秋暑退，无复御轻轩。
题清风渔隐图为项雪村作
沈清正（清代）

清溪一渔人，岂是披裘客。悄然倚孤舟，倒影寒潭碧。

终日求鱼鱼不得，笑他用拙钩何直。心已灰，头半白，达观肯被一丝牵，何不将竿尽抛掷。
次韵高子明投赠二首
方回（元代）

四时天地共成春，千古羲黄寸壤邻。
空复飞车行万里，本无弱水隔三神。
大人尺蠖同伸屈，俗物群狙易喜嗔。
子欲从吾参此妙，倒翻银汉洗尘巾。
阊门即事
唐寅（明代）

世间乐土是吴中，中有阊门更擅雄。
翠袖三千楼上下，黄金百万水西东。
五更市卖何曾绝，四远方言总不同。
若使画师描作画，画师应道画难工。
送珠上人重修五宗语要
释德洪（宋代）

五宗抄语挟风雷，佛日将倾赖取回。薝卜花香已零落，旃檀塔坐更尘埃。

钝根厌看摩挲去，妙手端能拂拭开。当有异人来荷法，丛林因子见奇瑰。
张山人弹琴
常建（唐代）

君去芳草绿，西峰弹玉琴。岂惟丘中赏，兼得清烦襟。

朝从山口还，出岭闻清音。了然云霞气，照见天地心。

玄鹤下澄空，翩翩舞松林。改弦扣商声，又听飞龙吟。

稍觉此身妄，渐知仙事深。其将炼金鼎，永矣投吾簪。
送卢思仁祠部抗疏归田
王弘诲（明代）

慷慨陈孤愤，仓皇就逐臣。危言难悟主，直道岂谋身。

荆玉原无玷，隋珠别有因。由来失路泣，不向赐环人。
赠郑帝珍就后哨
张嗣纲（明代）

世事赖劻勷，干戈满瘴乡。威名标岭峤，韬略仰汾阳。

一旅原非少，元勋不可量。交欢鱼水日，功绩著旂常。
瑞香
潘牥（宋代）

爱极愁风雨，移根入画檐。
色过袍样紫，香带蜜脾甜。
密叶团团护，幽枝岁岁添。
芬芳无著处，一月在书签。
守斋示予游问政山和陈广文诗予用韵呈守斋
陈鉴之（宋代）

小队名山访古归，雪云不解听招麾。琼瑶千嶂插空阔，珠璧一诗争崛奇。

兴逸聊兹游赤石，民安何待化潢池。妓围如画心如水，鬒发从渠映玉碑。
缘识 其十六
赵炅（宋代）

意生于物外，心依染病根。正持闲语默，清净法中存。
咏燕
张鷟（唐代）

变石身犹重，衔泥力尚微。从来赴甲第，两起一双飞。
赠暹侄
苏泂（宋代）

祖世青毡远，关门鬓欲丝。
犹欣诸子侄，爱觅老夫诗。
贫贱端由此，文章安用为。
勉哉勤所业，须有中兴时。
西江月 其一
侯寘（宋代）

金鼎香销沈麝，碧梧影转阑干。可庭明月绮窗闲。

帘幕低垂不卷。

一自高唐人去，秋风几许摧残。拂檐修竹韵珊珊。

梦断山长水远。
金陵即事
黄文雷（宋代）

东庵遗像宿尘埃，追想鸡声午梦回。
只与钟山增九鼎，当时何似早归来。
过南赣
成克大（清代）

双江清见底，还绕古虔州。水势奔滩险，风烟接瘴愁。

菜花开野岸，梅片落汀洲。岁暮嗟行役，征帆去不留。
立春日紫宸拜赐归持国见率同过江十不行
刘敞（宋代）

蓬莱佳气旧无时，春物迎新特更宜。燕识玉箱来自早，漏随宫线报还迟。

沟声破冻才通苑，酒力含风易满卮。蓬鬓不堪双綵胜，懒随君向习家池。
僧问四宾主因而有颂颂之 其二
释重显（宋代）

宾中之宾，少喜多瞑。丈夫壮志，当付何人。
蘅圃先生斋中研皆有班次其第一研今归赵六意林索诗为铭
全祖望（清代）

蘅圃先生第一研，手校春秋唐三传。馀闲或点玉田词，经术文章双著案。

意林洋州之文孙，其谈春秋醇乎醇。偶成小令亦清妙，谢山庆尔研得人。
与牛家妓乐雨后合宴
白居易（唐代）

玉管清弦声旖旎，翠钗红袖坐参差。两家合奏洞房夜，

八月连阴秋雨时。歌脸有情凝睇久，舞腰无力转裙迟。

人间欢乐无过此，上界西方即不知。
九锁步虚词
陈洵直（宋代）

荦确玉峰矗，真朋夐游遨。洗耳发清响，蹑蹻玱鸾高。

飞泉落松杪，节奏风萧骚。八锁度灵钥，铿铿引云璈。
清平乐
孙云凤（清代）

绣帘慵捲。篆缕回肠转。临镜自思人近远。忘了画眉深浅。

单衣初试寒轻。锦屏闲却银筝。又是清明时节，落花窗外啼莺。
正月二日祈谷斋居对雪 其一
弘历（清代）

元正才过致虔斋，典重祈年倍切怀。静听排门鸣爆竹，春音一片与人谐。
和西湖即席三首
舒坦（宋代）

四明太守爱西湖，想像桃源旧日图。
不放尘埃生水面，为传风月到皇都。
花开别屿千机锦，稻熟僯田万斛珠。
闻说儿童骑竹马，至今昴首望通衢。
绳水吟
邵雍（宋代）

有水善平难善直，唯绳能直不能平。
如将绳水合为一，世上何忧事不明。
月
李商隐（唐代）

池上与桥边，难忘复可怜。
帘开最明夜，簟卷已凉天。
流处水花急，吐时云叶鲜。
姮娥无粉黛，只是逞婵娟。
怀长安同志呈同考如野刘考功
杨起元（明代）

驰驱本为求贤出，况有英贤共事行。六月不知炎暑重，一身真事羽翰轻。

亲闻远役欢嗟意，友在长安离索情。但仗同心得相济，肯教疏浅负皇明。
送高仲思提干
周紫芝（宋代）

狝猴莫厌土牛迟，天马能行老更奇。论事颇遭官长怒，洁身惟恐世人知。

簿书奔走聊应尔，台阁飞腾自有时。云落断鸿谁是伴，尺书何日慰相思。
寄题喻叔奇国傅郎中园亭二十六咏横枝
杨万里（宋代）

冰为仙骨水为肌，意淡香幽秪自知。
青女素娥非耐冷，一生耐冷是横枝。
鹧鸪天（庆佥判王状元）
赵善括（宋代）

玉殿分荣两桂华。灵根移植在长沙。风姨先绽无双蕊，月姊重开第一花。

金榜烂，玉音加。从今稳步上天霞。休夸水系三千里，且歌笙歌十万家。
宿芙蓉峰书方丈壁三首 其二
释德洪（宋代）

赤髭病客烟瘴面，漆瞳道人冰雪容。俯槛夜残看落月，不知脚下有千峰。
满庭芳 三宣到都住持天长观，复敕修新道院
王处一（金朝）

诏赴天长，敕修堂宇，道弘一布归真。我师玄化，谭马并加恩。七朵金莲显异，清朝喜、优渥惟新。重宣至，车乘驷马，祝谢圣明君。皆成诸法会，亲王宰职，里外忠臣。遇太平真乐，道德洪因。更望参玄众友，遵三教、千古同欣。齐回向，吾皇万寿，永永御枫宸。